**СТАНОВИЩЕ**

**на дисертационния труд**

**на**

**Божидар Ивайлов Първанов**

**на**

**тема:**

**„Характеристика и динамика на пространствата в селището при традиционната българска семейно-родова обредност (XIX ‒ средата на XX век)”**

**дисертационен труд за присъждане на образователна и научна степен „доктор“**

**по професионално направление 3.1. Социология, антропология и науки за културата**

**Научен ръководител: доц. д-р Джени Маджаров**

Изготвил: доц. д-р Мила Милева Маева,

Институт за етнология и фолклористика с Етнографски музей при БАН

***Кратко представяне на докторанта***

Божидар Първанов придобива през 2015 г. бакалавърска и през 2017 г. магистърска степен по Етнология в Историческия факултет на СУ „Св. Климент Охридски“. Освен че е докторант в периода 2018–2022 г., той работи и като уредник в Националния етнографски музей. Участва в подготовката на редица изложби и е част от проекти, които се финансират от национални и международни програми.

***Обща информация*** ***за дисертационния труд***

Дисертационният труд на Божидар Първанов натема „Характеристика и динамика на пространствата в селището при традиционната българска семейно-родова обредност (XIX ‒ средата на XX век)” е с общ обем от 280 страници, съдържащи увод, 4 основни глави, заключение, архиви, библиография, интернет източници и приложение. В библиографията са посочени 218 заглавия с цитирана литература на български, руски, английски и др. езици. При подготовката на дисертационния труд са прегледани 18 архивни материала. В приложенията са включени и визуални материали като таблици и снимки.

Приложеният автореферат от 30 страници отговаря на дисертацията и на изискванията. В него точно и ясно са представени структурата и съдържанието на дисертационния труд. Би било добре ако тук беше представен и уводът, който е важен за дисертационния труд. Също така в автореферата са включени и приносите и публикациите на кандидата. В списъка на публикациите по темата на дисертацията са описани 4 излезли от печат статии, от които 1 на английски език, посветени на темата на дисертацията, и по този начин покриват минималните национални изисквания по чл. 2б, ал. 2 и 3 на ЗРАСРБ и чл. 24 на Правилника за прилагане на ЗРАСРБ.

Трябва да се подчертае също, че приложените дисертационен текст и публикации са извършени самостоятелно и няма данни за плагиатство.

Кандидатът е представил необходимия комплект документи за защита.

***Характеристика и оценка на дисертационния труд***

Дисертацията на Божидар Първанов е посветена на постоянно актуалния за етнологията и науките на културата социално-антропологичният прочит на пространствените културни мотиви в българската традиционна култура. Изследването се фокусира върху проучване и анализиране на свойствата на пространството като символен и комуникативен елемент на ритуала в контекста на родово-семейната обредна традиция.

В **Увода (с. 5–18)** докторантът представя проблематика на своята дисертация като ясно формулира обекта, предмета, целите и задачите на своето изследване. Представена е и емпиричната база на дисертацията, която е впечатляваща. Освен материали от Народописния архив на ИЕФЕМ – БАН (АЕИМ), кандидатът е анализирал регионалните сборници Етнографски проучвания на България – Ловешки край, Софийски край, Добруджа, Сакар и др., както и класически за българската етнография съчинения като трудовете на Димитър Маринов, Христо Вакарелски и др.

**Глава I. (с. 19–72)** е фокусирана върху задълбочен структурно-функционален анализ на културните измерения на категориите пространство и място. Авторът се спира подробно на абстрактните концепции, които са в основата на разработката му. Божидар Първанов проследява развитието, научното дискутиране и осмисляне на важни за сакрализацията и митологизацията термини като «традиция», «ритуал», «ритуално пространство» и «място».

**Втората глава (с. 73–128)** разглежда изграждането на връзките между три явления – мит, ритуал и пространство, които са основополагащи за общностното познание в българската традиционна култура. Авторът се спира детайлно на концепциите за мита като елемент от осмислянето на пространството. В същия аспект е обърнато внимание и на структурните и функционалните свойства на ритуалите. По-нататък са разгледани сакрализацията и класификацията на пространствата спрямо ритуалния контекст като части от обредната им роля.

**Глава III (с. 129–194)** е изцяло насочена към осмислянето на емперичния материал.Тя започва от обредното обживяване и обособяването на селищното и землищното пространство, включително при заселването, строителството, случващи се и чрез семейно-родови празници и обичаи. След това текстът се насочва към пространствените характеристики на семейните обреди и обичаи, които маркират основни елементи от индивидуалния жизнен цикъл и прехода между социалните статуси при раждането, сватбата и погребението.

**В четвъртата глава** (с. 195–242) Божидар Първанов прави структурно-функционален анализ застъпените в третата част емпирични данни и културни сюжети. Тук авторът наслагва разгледаните ритуални практики върху една цялостна пространствена, практично и символно обусловена и осмислена структура. Освен това авторът осмисля човешкото тяло като „ориентир, които задава значението на пространствата в ритуала чрез своето преминаване, движение или присъствие.“ Последната част на главата е насочена към противопоставянето на *сакрално-ритуалното* и *монументално-активното* пространство в българската култура. Основните изводи от тази глава са доразвити в **заключението** **(с. 243–252).** Кандидатът анализира пространството, незамисимо дали е сакрално или утилитарно, като динамично, окултурено и семантизарано, поставено в пряка зависимост от митологичния и обредния контекст. Така пространството в традиционната българска култура се осмисля като пряко зависимо от наративите и действията, но съко така и създаващо и провокиращо ритуали, наративи, социални, символни и психологически категории.

***Научни приноси и значимост на разработката***

Посочените в автореферата приноси реално отразяват текста. Сред тях като особено важни бях посочила няколко основни, които превръщат кандидата в достоен за научната степен „доктор“. На първо място Божидар Първанов демонстрира отлично познаване на българската традиционна култура. В дисертацията си той успява да направи един впечатляващо задълбочен преглед и анализ на корелацията пространство – ритуал въз основа на множество примери от традиционнародово-семейната обредност. На тази основа е изведена и общатеоретична обосновка на ритуалното пространство и неговите ключови структурни и функционални специфики, които нахвърлят българските рамки и биха могли да се съотнасят към всяка култура.

***Заключение****:*

Дисертационният текст на Божидар Ивайлов Първанов е аналитичен и показва теоретичната насоченост на кандидата в контекста на традиционната култура. Необходимостта от подобно проучване го прави несъмнено приносно като представената дисертация надхвърля изискванията за докторска теза. Искренно се надявам кандидатът да публикува проучването си в най-скоро време.

Представеното изследване показва, че рамките на обучението докторантът е придобил, развил, усъвършенствал и задълбочил своите изследователски познания и умения. Проучването на Божидар Ивайлов Първанов на тема „Характеристика и динамика на пространствата в селището при традиционната българска семейно-родова обредност (XIX ‒ средата на XX век)“ притежава безспорни качества, които ми дават основание да гласувам с ДА и да предложа на Научното жури да гласуват също в полза на присъждане на научната и образователна степен „доктор” на кандидата.

София, 26 май 2022 г.

/доц. д-р Мила Маева/